Při najlěpšim wjedrje wužichu mnozy zajimcy zašłu njedźelu popołdnju składnosć a podachu so na Dnju wotewrjenych duri k wětrnikej na hórce Łóžko mjez Chasowom a Łuhom. Tam běchu rjemjeslnicy w zašłych měsacach něhdyši „Dom kata“, prěnjotnje z Lišeje Hory, znowa natwarili.
Łuh (JN/SN). Historiska chěža ze stołom pochadźa ze zažneho 18. lětstotka a běše na originalnym stejišću w jara hubjenym stawje a zjawnosći njepřistupna. Jako posledni znaty tykowany dom kata w Sakskej měješe pak wysoku hódnotu za regionalne a twarske stawizny a bu samo w powěsći wo Krabaće naspomnjeny. Tuž bu pod režiju Přećelow domizny a kultury Njeswačidło z.t. wot fachowcow wuměrjeny, dokumentowany, loni wottwarjeny, w ćěsliskej dźěłarni Martina Fricke w Thalheimje restawrowany a lětsa na Łóžku pódla wětrnika zaso natwarjeny.
szl_Latn szl_Latn